Weens sy ouderdom kon Anderson nie op kommando gaan nie, maar omdat hy die rebelle gesteun het, is hy tot 'n jaar tronkstraf en 500 pond boete gevonnis.
"So het ons alles wat ons gehad het, verloor en tot vandag nog nie 'n pennie daarvan teruggekry nie om ons rebelle was.''
Só erg het die gevoel teen die Kolonialers opgelaai dat genl. C.R. de Wet hulle as "verraaiers'' bestempel het en gesê het hulle dra die 'Kainsmerk.'' Dit het hom die strategiese flater in sy teenoffensief laat begaan om eerder Brabants Horse se soldate vir 14 dae by Wepener te gaan beleër pleks van om sy veldtog na die suide voort te sit en die brüe oor die Oranjerivier te beset.
Op 'n soortgelyke veiling is 20 000 stuks kleinvee in opdrag van die militêre owerheid op die markplein van Aliwal-Noord sonder reserwe te koop aangebied. Uit dagboeke blyk dit dat van die skape vir so min as twee tot vyf sjielings stuk verkoop is.
Die rebellie en Krygswet het ontsaglike verliese en ontbering meegebring vir rebelle wat in die tronk gesit of die stryd voortgesit het. Baie boere is geldelik geruïneer. Ná die oorlog was dit 'n algemene verskynsel dat tot ses bywonergesinne op gevestigde boere se plase 'n heenkome gevind het.
Met die besetting van die Stormberg-distrikte deur die Engelse in Maart 1900, eindig dan die eerste reeks van ons Stormbergjoernaal.